Criteris per a elaborar amb èxit propostes de projectes per a la Unió Europea en l’àmbit de la promoció de llengües 

L’objectiu d’aquest document és oferir una guia senzilla per a elaborar propostes de projectes per a la Unió Europea en l’àmbit de la promoció de llengües. Esperem que serà útil per a totes les persones interessades a dissenyar, planificar i implementar projectes culturals i lingüístics, i altres tipus de projectes adreçats a comunitats lingüístiques específiques. Aquesta guia aborda una sèrie de temes importants que s’han d’haver resolt abans de presentar qualsevol proposta a la Comissió Europea. Per a preparar-la ens hem basat principalment en: 1) un document de Michelle K. Carter, 2) les directrius per a obtenir finançament de Phil Bartle a http://www.scn.org/cmp (ambdós llocs web es poden consultar en anglès, francès i espanyol), i 3) materials didàctics força útils disponibles a Internet i elaborats per diferents organitzacions internacionals.

El document està estructurat en dues parts. En primer lloc, us oferim una llista de consells generals per a elaborar la vostra proposta per a la UE i per a organitzar un consorci de socis, i també algunes consideracions sobre com es poden cercar altres fonts de finançament. I, en segon lloc, us proposem algunes directrius concretes per dissenyar la vostra proposta, tenint en compte totes les etapes del seu cicle d’elaboració (conceptualització, disseny, implementació i avaluació).

a. Consells generals

1. Selecció de la funció de finançament de la UE que s’adapti a les vostres necessitats

Cada any, la UE publica nombroses convocatòries de propostes corresponents a programes europeus: és important conèixer amb prou temps d’antelació totes les notes informatives de la UE, que descriuen els objectius principals, els tipus de beneficiaris i d’activitats, el pressupost disponible i els terminis de futures convocatòries. Una bona estratègia seria destinar una persona de la vostra organització a seguir de prop aquest tema. Això us permetria tenir temps suficient per a redactar la proposta i us donaria també una visió general de les diferents fonts de finançament de la UE, de manera que podríeu escollir la convocatòria que s’adaptés més bé a les vostres necessitats. 
2. Organització i calendari

La redacció d’una proposta implica molt més que la reunió d’una sèrie d’informacions d’acord amb les directrius fixades pels patrocinadors. És un procés que requereix organització, especialment pel que fa al compliment dels terminis imposats. 
Amb una plantilla limitada i restriccions de temps, l’organització és essencial: per a gestionar eficaçment el vostre temps, haureu d’establir un pla per a organitzar la sol·licitud de subvenció abans de començar a redactar-la.

3. Identificació de la necessitat o el problema
Els patrocinadors cerquen maneres de satisfer necessitats. És a dir, pretenen escurçar la distància entre el que és i el que hauria de ser: per tant, hauríeu de preparar un informe que justifiqués la vostra necessitat i que inclogués les dades estadístiques en què es basa.
4. Constitució d’un consorci de socis

La majoria de programes de la UE només financen projectes que incloguin, com a mínim, socis de tres estats membres: hauríeu de començar a contactar amb possibles socis amb prou temps d’antelació. Si no sabeu com començar aquest procés, podeu demanar assessorament a les representacions de la UE de la vostra regió i/o estat, i cercar organitzacions o xarxes que treballin amb temes similars.

Si la vostra organització no és prou forta per a dirigir un projecte, hauríeu d’identificar les xarxes que podrien desenvolupar la vostra idea o projecte i/o un possible soci amb més coneixements experts i amb capacitat d’autofinançament. Durant els primers contactes amb aquestes possibles xarxes o soci cap de fila, hauríeu de presentar-los un primer esborrany de la vostra proposta remarcant els possibles beneficis que els podria reportar el fet d’acceptar-la. En qualsevol cas, els resultats d’aquesta negociació haurien de garantir sempre que les vostres necessitats quedin cobertes a totes les fases del projecte.

La UE sempre requereix una àmplia representació geogràfica en el consorci de socis. Per a seleccionar els socis del vostre projecte, cal que analitzeu les mancances que poden cobrir (cal tenir en compte la representació geogràfica, però també el coneixement expert que aporta cada un d’ells). Un bon soci hauria d’aportar les característiques següents: coneixement expert, prestigi, política de transparència i solidesa financera.

5. Elecció d’una llengua de treball

La implicació de socis de diferents països de la UE exigirà generalment la utilització d’una llengua de treball comuna durant el procés de redacció de la proposta i durant tota la vida del projecte. Per tant, caldrà que us assegureu que la vostra organització disposa de personal amb competències lingüístiques i experiència internacional suficient per a establir relacions amb els possibles socis d’altres països i desenvolupar propostes conjuntes. 
6. Recollida d’informació general sobre la vostra organització
Cal que tingueu disponible documentació sobre la vostra organització (i els socis implicats en el cas d’un consorci): aquesta informació ha d’incloure els estatuts de l’associació coordinadora, una prova recent de l’existència d’una institució coordinadora (per exemple, l’últim informe anual, una declaració bancària), informació detallada sobre les qualificacions i l’experiència prèvia de les institucions participants en l’àmbit del projecte (inclosos els CV del personal que participarà en el projecte). 

7. Creació d’un equip per a redactar la proposta 
Identifiqueu totes les tasques necessàries per a redactar la proposta. Avalueu les competències de cada membre del personal (de cada una de les organitzacions participants), per a determinar qui es responsabilitzarà de cada part d’aquest procés: qui durà a terme la recerca documental? Qui s’encarregarà de la redacció? Qui prepararà el pressupost? Qui s’ocuparà de passar-lo a l’ordinador, fer-ne còpies, etc.?

8. Recerca i identificació d’altres fonts de finançament

Gairebé totes les subvencions de la UE exigeixen que hi hagi altres fonts de finançament (un percentatge que ha de ser garantit pels sol·licitants i/o per altres organismes públics o patrocinadors privats). Us recomanem encaridament que obtingueu finançament d’altres fonts. En aquesta etapa haureu de planificar una estratègia de recollida de fons:

· Analitzeu les diferents opcions de finançament que ofereixen els organismes nacionals, regionals i locals del vostre país (i les dels vostres possibles socis) i la seva idoneïtat amb relació a les orientacions fixades en la convocatòria de propostes escollida. 

· Cerqueu possibles donants privats que treballin en àmbits propers als vostres objectius. Moltes fundacions tenen llocs web que expliquen les seves orientacions i ofereixen informació sobre les candidatures. Hi ha també directoris impresos que recullen milers de fundacions i diversos organismes públics que concedeixen subvencions. 
Quan identifiqueu possibles patrocinadors, pregunteu-vos el següent: la funció del patrocinador es correspon amb les nostres necessitats? Satisfem les exigències d’elegibilitat del patrocinador? Les perspectives de finançament són bones?

Gairebé tots els organismes públics, fundacions i centres privats tenen el seu propi format de proposta, que voldran que seguiu. Encara que el format varia, els organismes i les fundacions sol·liciten la mateixa informació, tot i que els criteris de selecció poden diferir. Definiu un perfil per a cada possible patrocinador. En qualsevol cas, la proposta de projecte haurà de ser pràctica, no gaire cara i aplicable a altres situacions. 

Els organismes finançadors cerquen, cada vegada més, “enfocaments integrats” per als projectes europeus d’àmbit educatiu i cultural. Per tant, hauríeu d’assegurar-vos que el vostre projecte fa de suport i de complement a les activitats existents i que s’ha concebut per a resoldre problemes concrets. 
9. Contacte amb possibles patrocinadors
Per a obtenir les directrius i els formularis de presentació de candidatures, hauríeu de contactar amb patrocinadors les funcions dels quals corresponguin a les vostres necessitats: aquest contacte inicial és el primer pas per a establir una relació amb el patrocinador.
10. Contacte amb antics beneficiaris d’ajuts
El lloc web del patrocinador sovint inclou una llista d’antics beneficiaris d’ajuts: aquesta llista mostra el tipus d’accions que un patrocinador està interessat a finançar. 

Contacteu com a mínim amb tres d’aquests beneficiaris.
Pregunteu-los sobre la seva experiència amb el patrocinador i les raons per les quals creuen que van ser seleccionats. Intenteu obtenir una còpia d’una de les candidatures per a utilitzar-la com a model.
 

11. Mobilització de suport

La vostra proposta a la UE quedarà reforçada si, a més de presentar altres fonts de finançament, podeu demostrar altres suports que no siguin de caràcter financer. És important que pugueu generar interès entre organismes públics i organitzacions de prestigi. El fet d’incloure cartes de suport d’aquestes institucions com a annexos a la sol·licitud donarà un valor afegit a la vostra candidatura. 
12. Desenvolupament d’un pla d’elaboració de la proposta
Aquest pla ha d’incloure:

· Una llista de les vostres finalitats i objectius 
· Un resum dels elements de la proposta i de les persones responsables del disseny de cada element 
· Una programació d’activitats que detalli qui farà què i quan
· Una programació de reunions amb l’equip de redacció de la proposta
La preparació d’aquest pla és molt més complexa quan el sol·licitant forma part d’un consorci de socis. En aquest cas, la institució que és cap de fila negocia entre tots els socis la distribució de tasques i el nivell de responsabilitat de cadascun.

13. Criteris i principis generals per a obtenir finançament de la UE
Cada programa de la UE té les seves exigències específiques. Tanmateix, abans d’elaborar la vostra proposta, hauríeu de conèixer els criteris i els principis bàsics que hauria de tenir en compte qualsevol proposta que aspiri a obtenir un cofinançament de la UE (dimensió europea, transnacionalitat, valor afegit, efectes multiplicadors, innovació, etc.). 

14. Anàlisi detallada de les directrius

És fonamental fer una anàlisi detallada dels requisits específics de la convocatòria de propostes seleccionada. Aquesta anàlisi hauria d’incloure un examen acurat de les directrius; la vostra proposta ha d’encaixar en els principals objectius i qüestions que s’esmenten a la convocatòria. L’anàlisi dels principals documents sobre polítiques de la UE en l’àmbit corresponent (resolucions, plans d’acció, comunicacions de la CE, etc.) pot donar-vos també una visió general dels principals interessos de la UE; aquests documents poden constituir recursos útils per a ajudar-vos a redactar la proposta. Generalment es poden consultar al lloc web dels programes de la UE, a la carpeta de documents oficials (“Documents clau”).

En resum:

	Documents de la UE necessaris per a preparar la vostra candidatura

Abans d’emplenar els formularis, cal que llegiu atentament tots els documents relatius a la convocatòria disponibles a Internet. Acostumen a ser els següents: 

· Notificació de la publicació de la convocatòria de propostes a Internet

· Text de la convocatòria de propostes

· Formulari de sol·licitud de subvenció

· Nota explicativa annexa al formulari (si escau)
· Detall pressupostari

· Formulari d’identificació financera

· Preguntes més freqüents

· Altres annexos, com ara taules de dietes i costos de viatge per dia i per país, costos de personal per categories, etc.



	Redacció de la proposta

Quan prepareu la proposta del vostre projecte, assegureu-vos que teniu en compte els punts següents: 

· Teniu una orientació temàtica clara i relacionada amb els temes prioritaris definits a la convocatòria de propostes. 

· Detalleu les necessitats concretes que heu identificat. 

· Presenteu el vostre objectiu amb claredat, identifiqueu el valor afegit que aporta el projecte als coneixements existents sobre la matèria i la dimensió europea. 

· Descriviu detalladament la metodologia que cal emprar per a aconseguir els resultats desitjats. 

· Especifiqueu les fases del projecte (per mitjà d’un pla de treball clar) i els resultats concrets de cada fase. 

· Expliqueu com es difondran els resultats/productes del projecte, tenint en compte el públic objectiu. 

· Descriviu com s’avaluarà el projecte.


b. L’enfocament del marc lògic

1. Descripció general

Per a elaborar la vostra proposta, us recomanem que organitzeu les idees d’acord amb l’enfocament del marc lògic (EML). Es tracta d’una eina per a conceptualitzar, estructurar i avaluar projectes que té per objectius: 1) estructurar el procés de planificació, i 2) comunicar la informació essencial sobre el projecte. Es pot utilitzar en totes les etapes de preparació del projecte: programació, identificació, orientació, anàlisi, presentació als comitès de seguiment, implementació i avaluació ex post. És important que tots els socis implicats en el projecte hi participin des de les primeres etapes. L’enfocament del marc lògic és molt utilitzat en projectes d’ajut humanitari i de desenvolupament. Pensem que també pot ser molt útil per a projectes de desenvolupament cultural, educatiu i comunitari.

L’enfocament es va desenvolupar inicialment per a resoldre tres problemes freqüents: 

1. Falta de precisió en la planificació de projectes, amb múltiples objectius vinculats de manera poc clara a les activitats del projecte. 

2. Projectes mal executats, i dificultat per a determinar el grau de responsabilitat del director. 

3. Poca claredat en visualitzar com seria un projecte si tingués èxit, per la qual cosa els avaluadors no tenien una base objectiva per a comparar el que s’havia planificat amb el que havia passat realment. 

L’EML pretén resoldre aquests problemes recalcant la claredat d’objectius, la determinació de responsabilitats i la mesurabilitat. En comparació d’altres enfocaments menys estructurats, ofereix diversos avantatges:

1. Una terminologia uniforme que facilita la comunicació i ajuda a reduir l’ambigüitat. 

2. Una estructura analítica comuna que pot ser utilitzada per tots els socis implicats per a elaborar el projecte i l’informe final. 

3. La focalització del treball tècnic en alguns aspectes crítics que poden abreujar perfils i documents del projecte de manera considerable.

4. La informació per a organitzar i preparar el pla d’implementació del projecte.

5. La informació necessària per al disseny, la implementació, el seguiment i l’avaluació, tot en un mateix lloc. 

6. Una estructura que presenta la informació més important sobre el projecte en una sola taula. 

Una vegada que hàgiu elaborat la proposta fent servir l’EML, emplenar el formulari de la UE us semblarà molt fàcil!

2. Estructura

L’enfocament del marc lògic es presenta en forma de matriu quatre per quatre (vegeu la figura 1). Les quatre columnes proporcionen la informació següent: 

1. Resum descriptiu dels objectius i les activitats 

2. Indicadors (objectius específics que cal assolir) 

3. Fonts de verificació 

4. Condicions/hipòtesis (factors externs que impliquen riscos) 

Les files de la matriu donen informació sobre els punts anteriors (objectius, indicadors, fonts de verificació i hipòtesis) en quatre moments diferents de la vida del projecte: 

1. Objectius generals a què el projecte contribueix de manera significativa després que el projecte s’hagi posat en marxa. 
2. Objectiu específic aconseguit quan el projecte ha finalitzat. 
3. Resultats/productes aconseguits durant la implementació. 

4. Activitats que cal fer durant la generació dels resultats/productes. 

L’EMC ajuda els dissenyadors de projectes a entendre més bé els problemes que intenten resoldre. El marc es basa en dos principis bàsics: en primer lloc, les relacions causa-efecte entre diferents parts d’un problema que corresponen als quatre nivells (o files) del marc i que es refereixen a les activitats (o entrades), als resultats (o productes), a l’objectiu específic i a l’objectiu general com a conjunt d’objectius jeràrquics del projecte, i, en segon lloc, el principi de correspondència, que relaciona els quatre nivells d’objectius amb la mesura del seu assoliment (indicadors i fonts de verificació) i les condicions que poden afectar-ne l’assoliment (o hipòtesis). 

3. La matriu del marc lògic (figura 1)

	Resum descriptiu
	Indicadors
	Fonts de verificació
	Hipòtesis

	Objectiu/s general/s
L’objectiu a llarg termini, el canvi d’estat o la millora de la situació a què contribueix el projecte.

Com s’ha de redactar: utilitzeu el verb en passat, com una cosa que ja s’hagués aconseguit fa temps.
	 

Els indicadors relatius a l’objectiu o objectius generals descriuen com s’ha de mesurar l’impacte global del projecte. Són específics en termes de quantitat, qualitat i temps (grup objectiu i localització, si escau). 
	 

Les fonts de verificació són les fonts d’informació que es poden utilitzar per a verificar que els objectius han estat assolits. Poden incloure publicacions, enquestes, etc.
	 

Les hipòtesis indiquen els esdeveniments importants, les condicions o les decisions necessàries per al manteniment a llarg termini dels beneficis generats pel projecte.

 

	Objectiu específic
L’objectiu immediat del projecte, els canvis globals observables en termes de rendiment, de comportament o recursos que s’haurien de produir com a resultat del projecte. És una hipòtesi sobre l’impacte o el benefici que el projecte intenta aconseguir. 

Com s’ha de redactar: utilitzeu el verb en present o en passat, com si ja s’hagués aconseguit.
	 

Els indicadors relatius a l’objectiu específic descriuen com s’ha de mesurar l’impacte directe del projecte. Han d’incloure objectius que reflecteixin la finalitat del projecte. Són específics en termes de quantitat, qualitat i temps (grup objectiu i localització, si escau).
	 

Les fonts de verificació són les fonts a les quals l’executor o l’avaluador pot recórrer per a veure si s’estan assolint els objectius. Poden indicar que hi ha un problema i suggerir la necessitat de canvis en l’apartat de resultats del projecte. Poden incloure publicacions, enquestes per mostratge, etc. 
	 

Les hipòtesis indiquen els esdeveniments, les condicions o les decisions que s’han de produir perquè el projecte contribueixi de manera significativa a assolir l’objectiu general. 

	Resultats
Els productes, els serveis o les realitzacions que el projecte ha de proporcionar perquè s’aconsegueixi l’objectiu general i l’objectiu específic. 

Com s’ha de redactar: s’ha d’expressar com a treball finalitzat (serveis actius, personal format, etc.). 
	 

Els indicadors relatius als resultats són succints, però clars; les descripcions de cada resultat són descripcions de cada resultat que s’ha d’haver obtingut durant la implementació. Cada indicador ha d’especificar la quantitat, la qualitat i el calendari previst amb relació als serveis actius, personal format, etc., que s’han de proporcionar.
	 

Aquesta cel·la indica on pot trobar l’avaluador les fonts d’informació per a verificar que els productes/serveis sol·licitats han estat subministrats. Les fonts poden incloure informes d’auditoria, entre altres. 
	 

Les hipòtesis són els esdeveniments, les condicions o les decisions que s’han de produir perquè els resultats assoleixin l’objectiu específic per al qual s’han generat.

	Activitats
Les activitats són les tasques que l’executor ha de dur a terme per a generar cada un dels resultats del projecte, i això significa costos. Les activitats s’indiquen per ordre cronològic per a cada resultat. 
	 

Aquesta cel·la conté el pressupost per a cada resultat generat pel projecte.
	 

Aquesta cel·la indica on pot trobar l’avaluador informació per a determinar si el pressupost es va aplicar segons que s’havia previst. Generalment es tracta dels registres comptables de la institució cap de fila i dels socis.
	 

Les hipòtesis són els esdeveniments, les condicions o les decisions que s’han de produir perquè es generin els resultats del projecte.


3.1. L’ànàlisi dels agents implicats 

L’èxit d’un projecte depèn en gran mesura de la validesa de les hipòtesis relatives als diferents agents implicats i al context subjacent o la fonamentació del projecte. L’anàlisi dels agents implicats s’utilitza per a determinar l’estratègia global del projecte (l’objectiu general i l’objectiu específic d’un projecte), per a identificar les hipòtesis relacionades amb l’estratègia seleccionada i per a planificar les activitats que puguin augmentar la probabilitat que les hipòtesis siguin vàlides durant la fase d’implementació. Cal remarcar que el comportament de les hipòtesis és el que determina sovint l’èxit o el fracàs d’un projecte.
Els agents implicats en el projecte, els seus interessos i percepcions dels problemes específics relacionats amb el context corresponent s’identifiquen per mitjà d’una intervenció. 

Es plantegen les preguntes següents: qui està directament afectat per la situació problemàtica que es tracta? Quins són els interessos dels diferents grups d’agents implicats relacionats amb el problema considerat? Com percep el problema cada grup d’agents implicats? Quines aportacions farà (positivament o negativament) cada grup relacionades amb el problema? Quines responsabilitats organitzatives o institucionals tenen alguns d’aquests grups? Qui es beneficiaria d’un projecte? Quins conflictes podria crear una estratègia determinada a un grup d’agents implicats? Quines activitats es podrien dur a terme que satisfessin les necessitats dels diversos agents implicats? 

L’anàlisi de problemes examina els problemes percebuts pels diferents agents i s’utilitza per a estudiar relacions causa-efecte. Per mitjà de l’anàlisi d’objectius, aquestes relacions es converteixen en relacions mitjans-finalitats que serveixen de base a l’estructura de la matriu del marc lògic. L’anàlisi d’alternatives s’utilitza per a identificar possibles estratègies de projectes, algunes de les quals seran analitzades posteriorment mitjançant diversos mètodes i criteris, de tipus polític, econòmic, financer, sectorial, etc.

L’EMC utilitza l’anàlisi dels agents implicats al començament del cicle del projecte i, quan es reconsideren els marcs lògics durant la vida d’un projecte, sovint es ratifica l’anàlisi original. 

3.2. La jerarquia de problemes

Una vegada que s’han identificat els principals problemes que s’han de resoldre, cal classificar-los d’una manera lògica per a poder visualitzar les principals relacions causals. Així doncs, els dissenyadors del projecte, partint d’un problema central, crearan un arbre o una jerarquia de problemes que mostri les relacions causa-efecte. 

3.3. La jerarquia d’objectius; la columna “Resum descriptiu” de la matriu de l’EMC

El pas següent és transformar l’arbre o la jerarquia de problemes en un arbre o una jerarquia d’objectius; és a dir, convertir les situacions negatives en situacions positives futures gràcies a la resolució de problemes. La jerarquia d’objectius és “una còpia en positiu de la jerarquia de problemes”. Els problemes que no es poden convertir en objectius es deixen sense canvis com a problemes en l’arbre d’objectius. En aquests casos, les relacions ja no són causa-efecte, sinó més aviat mitjans-objectiu específic. 

3.3.1. Descripció de les cel·les

La cel·la de l’objectiu general/dels objectius generals

Cada projecte és la resposta a un problema que s’ha detectat. L’objectiu general és la formulació de la solució al problema que s’ha diagnosticat. Si, per exemple, un dels principals problemes relatius a la situació del català en el sistema judicial a Catalunya és que la majoria de catalanoparlants no fan servir la seva llengua quan es relacionen amb els funcionaris de justícia, l’objectiu seria garantir el dret de tots els ciutadans a utilitzar la llengua que prefereixin. 

Cal insistir en dues qüestions relatives a l’objectiu general. En primer lloc, no és necessari que el projecte aconsegueixi l’objectiu general per si mateix. N’hi ha prou que contribueixi de manera significativa a la seva consecució. I, en segon lloc, la formulació de l’objectiu general no implica que s’hagi d’assolir poc temps després de la implementació del projecte. És un objectiu a llarg termini al qual contribuirà el projecte. 

Idealment, l’equip del projecte hauria d’identificar l’objectiu general, d’acord amb les principals necessitats dels agents implicats o les parts interessades. Diversos projectes o accions podrien contribuir a resoldre els problemes identificats. És poc probable que un projecte, per si mateix, resolgui el problema o problemes. En el context de l’EML, cal que identifiqueu quin projecte, entre una sèrie d’alternatives possibles, pot contribuir més bé (o de manera més rendible) a la solució.

	En resum: algunes preguntes lògiques per a avaluar l’objectiu general

· L’objectiu general expressa una situació futura desitjada o un impacte d’ordre superior als quals contribueix el projecte?

· L’objectiu general ajuda a situar el projecte en un context més ampli que li serveixi de fonamentació? 

· L’objectiu general és prou precís per a ser significatiu tenint en compte l’abast del projecte? Eviteu formular objectius generals d’àmbit massa genèric. 

· Els agents implicats comparteixen l’objectiu general i l’han fet seu? 


La cel·la de l’objectiu específic

L’objectiu específic és allò que s’espera aconseguir al final del període d’implementació. És el canvi que el projecte vol promoure. És una hipòtesi sobre el que passarà com a conseqüència de la generació i la utilització dels resultats. El títol del projecte s’hauria d’inspirar directament en l’expressió de l’objectiu específic. Per qüestions de claredat, l’enfocament exigeix que cada projecte tingui només un objectiu específic. Altrament, hi haurà ambigüitat i es poden generar contradiccions. L’executor pot escollir perseguir l’objectiu específic que creu més important, més fàcil d’aconseguir o menys car. Aquest objectiu, però, pot no ser el que la UE considera més important. L’objectiu específic s’ha de correspondre sempre amb les principals directrius de la UE.

Atès que es tracta d’una hipòtesi, cal reconèixer que la consecució de l’objectiu específic escapa del control del director o l’executor del projecte. La direcció del projecte és responsable de la generació de resultats. Tanmateix, la consecució de l’objectiu específic del projecte pot dependre de l’ús que altres grups facin d’aquests resultats. Aquests grups queden fora del control de la direcció del projecte.

Per exemple, en un projecte de formació específic, el director era responsable d’organitzar serveis de llengua catalana en deu jutjats i d’assegurar-se que els funcionaris tinguessin totes les eines necessàries per a oferir serveis i documentació en català als ciutadans que es volguessin adreçar al tribunal en aquesta llengua. Era responsable de la producció de materials en català i d’impartir formació lingüística a diversos funcionaris. Però no era responsable de l’objectiu específic del projecte: augmentar l’ús del català entre els ciutadans i els funcionaris judicials. Això quedava fora del seu control. Els funcionaris judicials o el personal administratiu poden no voler canviar els seus hàbits, i d’això no se’n pot responsabilitzar el director del projecte. 

S’han de tenir en compte altres aspectes d’àmbit pressupostari: els límits del control i la responsabilitat. Un projecte pot incloure activitats de formació en català per a funcionaris judicials. El projecte pot controlar directament la producció de materials, oferir un professor qualificat, convidar persones idònies a participar, etc. Tanmateix, té poc control sobre l’assistència real dels possibles participants i, encara menys, si és que en té, sobre la utilització posterior al lloc de treball de les competències lingüístiques que els participants hagin adquirit. La unitat de formació és responsable d’oferir una formació adequada i accessible, però no del fet que els funcionaris tinguin a l’abast o no les condicions necessàries (per exemple, traducció de documents) per a utilitzar les noves competències que han adquirit. 

	En resum: algunes preguntes lògiques per a avaluar l’objectiu específic

· L’objectiu específic és una formulació succinta d’allò que el projecte vol aconseguir globalment?

· L’objectiu específic és realista atesos els recursos, el temps de què es disposa i el context de treball en què es desenvolupa el projecte?
· Els resultats o productes representen el conjunt de principals resultats necessaris per a aconseguir l’objectiu específic? En altres paraules, si s’obtenen els resultats, s’aconseguirà també l’objectiu específic del projecte? 

· L’objectiu específic / els resultats / els productes reflecteixen el grau més alt de consecució del projecte des d’una perspectiva realista? 

· És realista esperar la consecució de l’objectiu específic / dels resultats / dels productes durant la vida del projecte?

· Es poden desenvolupar una sèrie d’accions pràctiques per a aconseguir cada objectiu específic / resultat / producte? 

· S’ha dedicat un dels objectius específics / resultats / productes a la direcció eficaç del projecte?


La cel·la dels resultats

Els resultats són les realitzacions del projecte, en termes de tasques específiques, estudis, serveis, materials, intercanvis, programes de formació, reforçament institucional, etc., que la direcció del projecte ha d’aconseguir amb el pressupost disponible. Cada un dels resultats ha de ser necessari per a aconseguir l’objectiu específic; per tant, és raonable pensar que, si s’obtenen aquests resultats, s’aconseguirà l’objectiu específic del projecte. La direcció del projecte és responsable d’obtenir els resultats corresponents. Els resultats són l’objecte del contracte de finançament i han d’estar formulats amb claredat. En l’enfocament, els resultats estan formulats com a realitzacions, en forma de treball fet, estudis realitzats (i, si escau, de conclusions posades en pràctica), documents publicats, intercanvis efectuats i/o formacions impartides.

	En resum: algunes preguntes lògiques per a avaluar els productes

· Analitzats conjuntament, els resultats descriuen el conjunt d’assoliments necessaris per a aconseguir l’objectiu específic? En altres paraules, si s’obtenen els resultats previstos, s’aconseguirà l’objectiu específic?

· Hi ha algun resultat que sigui innecessari per a aconseguir l’objectiu específic o que estigui dins de l’àmbit d’un altre objectiu específic?

· És realista esperar la consecució dels resultats durant la vida del projecte?

· Es poden desenvolupar una sèrie d’accions pràctiques per a aconseguir cada resultat?


La cel·la de les activitats

Les activitats són les tasques que l’executor ha de dur a terme per a obtenir cada resultat. És important fer una llista d’activitats perquè és el punt de partida del pla d’implementació. Cada activitat s’inclou en un diagrama de Gantt i es valora el temps i els recursos necessaris per a implementar-la. Per tant, la implementació està relacionada directament amb el disseny del projecte.

	En resum: algunes preguntes lògiques per a avaluar les activitats

· El grup d’activitats establertes per a cada resultat reflecteix les principals accions que s’han de dur a terme per a aconseguir els resultats?

· S’ha inclòs alguna activitat innecessària per a aconseguir els resultats o que estigui dins de l’àmbit d’un altre resultat? 

· Cal dividir alguna activitat i assignar-la parcialment a diferents resultats?

· En general, totes les activitats tenen el mateix grau de detall? En altres paraules, esteu segurs que alguna activitat no se situa més al nivell d’un resultat mentre que altres corresponen al nivell d’una tasca?

· La llista d’activitats és factible? (no és massa llarga?)
Per a tots els nivells:

· Tots els nivells s’entenen bé i estan formulats de la manera més planera i succinta possible?

· S’ha inclòs algun mitjà de consecució innecessari?

· Hi ha entre 3 i 7 punts per a cada nivell (objectius / resultats  i activitats)?


3.3.2. Control del disseny

L’enfocament està concebut de manera que els directors del projecte puguin examinar els nexes causals de baix a dalt. Si el projecte està ben dissenyat, s’ha de complir el següent: 

· Les activitats llistades per a cada resultat són necessàries per a obtenir-lo. 

· Cada resultat és necessari per a aconseguir l’objectiu específic del projecte. 

· No falta cap resultat per a aconseguir el propòsit del projecte. 

· L’objectiu específic del projecte, si s’aconsegueix, contribuirà a l’assoliment de l’objectiu general. 

· L’objectiu general, l’objectiu específic, els resultats i les activitats estan formulats amb claredat. 

· L’objectiu general és una resposta al problema més important del sector. 

3.4. INDICADORS DE LA JERARQUIA D’OBJECTIUS: LA SEGONA COLUMNA
3.4.1. Descripció de les cel·les

Indicadors de l’objectiu general i de l’objectiu específic

Els indicadors descriuen els resultats que es pretenen en tres dimensions: quantitat, qualitat i temps. L’objectiu específic d’un projecte podria ser augmentar l’ús del català als tribunals per part dels ciutadans i l’indicador podria ser incrementar l’X % les sol·licituds de català en un any o, per exemple, crear serveis de llengua catalana en deu tribunals en un termini de dos anys. Aquests indicadors són inequívocs i permeten concentrar la direcció del projecte en objectius mesurables i quantitatius, més que no pas en possibles alternatives. Especifiquen la qualitat que es pretén i estableixen un termini per a obtenir resultats.

Tot i que hi pot haver molts possibles indicadors dels resultats esperats, el marc lògic ha d’especificar el nombre mínim necessari per a concloure que s’ha aconseguit l’objectiu específic. Els indicadors han de mesurar el canvi que es pot atribuir al projecte i s’han de poder obtenir a un cost raonable, preferiblement de les fonts de dades existents. Els millors indicadors contribueixen a assegurar la bona direcció del projecte i permeten als directors decidir si calen productes addicionals o correccions per a aconseguir l’objectiu específic del projecte. 

En alguns projectes, com ara els que es desenvolupen en l’àmbit social, pot ser difícil trobar indicadors mesurables. De vegades, pot ser necessari utilitzar algun substitut. Tanmateix, la disponibilitat d’indicadors mesurables no pot determinar, òbviament, el disseny d’un projecte. 
Indicadors dels resultats

Els indicadors dels resultats són descripcions succintes dels treballs, els estudis i la formació realitzats pel projecte. La descripció ha d’especificar la quantitat, la qualitat i el temps.

Per exemple, un projecte de formació pot especificar deu serveis de formació lingüística, ubicats en un tribunal específic, cadascun amb capacitat per a impartir classes a 100 funcionaris l’any i equipat d’acord amb la normativa vigent (o les indicacions fetes en un annex a l’informe del projecte). 
Indicadors de les activitats


El pressupost del projecte és l’indicador de les activitats. La presentació del pressupost reflecteix els grups d’activitats associades a un resultat.

3.4.2. Control de la columna dels indicadors 

En examinar la columna dels indicadors, els directors del projecte han de poder verificar el següent: 

1. Els indicadors de l’objectiu específic no són un resum dels resultats o dels productes aconseguits, sinó una mesura d’allò que s’ha assolit amb el funcionament d’aquests productes. 

2. Els indicadors de l’objectiu específic mesuren què és important. 

3. Tots els indicadors estan formulats en termes de quantitat, qualitat i temps. 

4. Els indicadors de cada nivell són diferents dels indicadors dels altres nivells. 

5. El pressupost és suficient per a dur a terme les activitats identificades. 

3.5. LA COLUMNA DE LES FONTS DE VERIFICACIÓ

El marc lògic indica on l’executor o l’avaluador pot obtenir informació sobre els indicadors. Per tant, els planificadors del projecte han d’identificar les fonts d’informació que hi ha o preveure com poden recollir aquesta informació, potser en el marc d’una de les activitats del projecte. No tota la informació ha de ser de caràcter estadístic.

3.6. LA COLUMNA DE LES HIPÒTESIS

Cada projecte comporta els seus riscos. Diversos factors financers, institucionals, socials, polítics o d’altra mena poden fer fracassar el projecte. El marc lògic requereix que l’equip responsable del disseny del projecte identifiqui els riscos a cada nivell: activitats, resultats, objectiu específic i objectiu general. El risc es descriu en forma d’hipòtesi que s’ha de mantenir per a poder continuar al nivell següent de la jerarquia d’objectius. El raonament és el següent: si fem totes les activitats indicades i es compleixen unes hipòtesis determinades, generarem els resultats indicats. Si generem els resultats i es compleixen unes altres hipòtesis, aconseguirem l’objectiu específic del projecte. Si aconseguim l’objectiu específic del projecte i es compleixen encara unes altres hipòtesis, contribuirem a assolir l’objectiu general. Les hipòtesis representen una opinió sobre la probabilitat d’èxit del projecte, que és compartida entre els membres de l’equip de disseny, els socis implicats i la UE (si la proposta és acceptada). 
Els riscos del projecte tenen una característica important: queden fora del control directe de la direcció del projecte. L’equip de disseny es pregunta què pot anar malament a cada nivell. L’objectiu no és fer una llista de totes les eventualitats possibles, sinó identificar les que raonablement es puguin donar.

La columna de les hipòtesis té un paper important en la planificació i la implementació del projecte. En l’etapa de planificació ajuda a identificar riscos que es poden evitar incorporant components addicionals al projecte. Per exemple, una de les hipòtesis del projecte podria ser que els jutges —considerats com un dels principals grups objectiu— estaran disposats a acceptar la formació en català. Com que aquesta és una hipòtesi crítica per a assolir l’objectiu específic del projecte, una qüestió com ara la voluntat del personal no es pot deixar a l’atzar. L’equip de disseny del projecte l’ha d’incorporar a la fase de disseny de les activitats i els resultats en forma de campanya de conscienciació específica adreçada a aquest col·lectiu per a assegurar que els seus membres tindran la voluntat de rebre cursos de llengua. Si la hipòtesi és crítica i no hi ha cap resultat que la controli, l’equip de disseny i la direcció poden decidir que el projecte és massa arriscat i que s’hauria d’abandonar. 

Les hipòtesis també són importants durant l’etapa d’implementació. Indiquen els factors que la direcció del projecte hauria de preveure, intentar influenciar i resoldre amb mesures per a casos d’emergència. Per exemple, si l’èxit del projecte assumeix que el Ministeri de Justícia complirà el seu compromís d’oferir àrees especials per a crear els serveis de llengua catalana en deu tribunals en una data determinada, la direcció del projecte hauria de controlar contínuament els progressos realitzats i recordar al Ministeri i a la UE que els endarreriments poden comprometre la consecució de l’objectiu específic del projecte. Un dels avantatges de formular les hipòtesis és que la direcció del projecte està més motivada per a comunicar els problemes que no pas a deixar que altres els descobreixin. 

4. UTILITZACIÓ SEQÜENCIAL DEL MARC LÒGIC

El marc lògic és una eina, no un recurs estàtic per a presentar els resultats finals. Es modifica i es completa en el procés de preparació del projecte. El seu potencial permet focalitzar i fer més eficient aquest procés. Pot ser útil en cada etapa del cicle del projecte. Si s’utilitza l’enfocament, el marc lògic es desenvolupa seqüencialment.

4.1. Programació

En el procés de preparació de la proposta, l’equip responsable de redacció se centra només en el problema que cal resoldre: es concentra en la formulació de l’objectiu general, com es mesurarà i on es pot trobar la informació sobre els indicadors del problema (és a dir, les dues primeres cel·les ombrejades de la primera línia del marc lògic de la taula 1).

TAULA 1

	Marc lògic: nivell de programació

	
	Objectius
	Indicadors
	Fonts de verificació
	Hipòtesis

	Objectiu general
	
	
	
	

	Objectiu específic
	
	
	
	

	Resultats
	
	
	
	

	Activitats
	
	
	
	


4.2. Identificació de la millor alternativa

Durant la identificació, l’equip de redacció examina els diferents projectes que poden contribuir a la resolució del problema, crea el “perfil i” com a millor alternativa i en defineix l’objectiu específic i els indicadors. L’equip es concentra en la formulació de l’objectiu general i l’objectiu específic del projecte, els indicadors i les fonts d’informació (l’àrea ombrejada de la taula 2). En aquesta etapa, es comencen a considerar aspectes importants del projecte. L’anàlisi econòmica intenta determinar l’alternativa menys cara; l’anàlisi institucional identifica les maneres més viables per a executar el projecte, i l’anàlisi financera examina la capacitat de l’executor per a aconseguir el finançament necessari per a garantir el funcionament del projecte. L’equip de redacció també analitza els principals objectius i prioritats del programa de la UE, i altres aspectes, com ara l’efecte multiplicador, la dimensió europea, la innovació i la utilització de noves tecnologies, els objectius financers o polítics i les reformes institucionals. Aquests aspectes, si escau, apareixen com a indicadors de l’objectiu específic i la finalitat (vegeu la zona marcada amb asteriscs a la taula 2). 

TAULA 2

	Marc lògic: nivell perfil i

	
	Objectius
	Indicadors
	Fonts de verificació
	Hipòtesis

	Objectiu general
	
	*********
	
	

	Objectiu específic
	
	*********
	
	

	Resultats
	
	
	
	

	Activitats
	
	
	
	


4.3. Orientació i preparació del Perfil ii
Durant l’orientació, l’equip de redacció es concentra a dimensionar el projecte, cosa que implica relacionar el que s’aconseguirà (els indicadors de l’objectiu específic) i el nombre, el tipus, la grandària i el cost dels resultats del projecte. Al nivell del perfil ii, l’equip pot modificar els indicadors, però no l’objectiu general ni l’objectiu específic. Si l’objectiu general o l’objectiu específic canvien, el projecte haurà canviat i caldrà preparar un nou perfil i, o remarcar el canvi en el perfil ii.
El perfil ii ha d’incloure els resultats, els seus indicadors i les hipòtesis que fan referència a l’objectiu general, l’objectiu específic i els resultats. La informació que ha de presentar correspon a les àrees ombrejades del marc lògic que es mostren a la taula 3. Al nivell del perfil ii, el treball principal es concentra a establir la relació quantitativa i qualitativa entre l’objectiu específic del projecte, els resultats que s’han d’aconseguir i els riscos (part de la taula 3 indicada amb asteriscs). La part més essencial de l’anàlisi política, financera i institucional es resumeix a les hipòtesis. Per exemple, la viabilitat política i financera pot dependre d’un canvi clar de la política cultural i lingüística d’algun organisme local o regional i d’un augment del pressupost del seu departament de cultura (la qual cosa constitueix una hipòtesi); la viabilitat institucional pot dependre de l’estreta col·laboració entre diverses administracions públiques, i això també és una hipòtesi.

TAULA 3

	Marc lògic: nivell perfil ii

	
	Objectius
	Indicadors
	Fonts de verificació
	Hipòtesis

	Objectiu general
	
	
	
	**********

	Objectiu específic
	
	**********
	
	**********

	Resultats
	
	**********
	
	**********

	Activitats
	
	
	
	**********


4.4. Anàlisi i preparació de la candidatura

El marc lògic integra la identificació del problema principal, la selecció del millor projecte possible per a contribuir a la resolució (l’objectiu general), la formulació de l’objectiu específic del projecte (resultats esperats en finalitzar la implementació del projecte), la llista dels resultats necessaris per a aconseguir l’objectiu específic, la llista de les activitats necessàries per a generar els resultats, el cost de les activitats (el pressupost) i les hipòtesis (els riscos). El marc lògic destaca qualsevol aspecte que requereixi un desenvolupament més detallat en avaluacions complementàries o l’aportació d’annexos a la candidatura. Aquestes avaluacions ajuden a determinar la millor alternativa per a afrontar els riscos del projecte. Inclouen diagnosis sobre la capacitat institucional del candidat o candidats per a dur a terme les activitats, l’impacte de les activitats realitzades i dels resultats generats, la capacitat financera del candidat o candidats per a desenvolupar el projecte i la viabilitat econòmica del projecte.
El marc lògic conté un resum de gairebé tota la informació rellevant proporcionada per anàlisis multidisciplinàries. L’anàlisi tècnica es resumeix en els indicadors corresponents a l’objectiu específic, als resultats, a les entrades (al pressupost) i al pla d’implementació. Les àrees prioritàries del programa de la UE reflectides a les directrius i a la convocatòria de propostes apareixen en els indicadors de l’objectiu general i l’objectiu específic i en alguns resultats generats per les activitats corresponents. L’anàlisi econòmica prové de comparar els indicadors de l’objectiu general i de l’objectiu específic i el pressupost. Els resultats de l’anàlisi política, institucional i financera poden aparèixer com a indicadors de l’objectiu general i els resultats (en forma de formació impartida, estudis realitzats, equipament subministrat) i com a hipòtesis. 
En l’etapa de presentació a la UE, el marc lògic ofereix un resum descriptiu: una perspectiva succinta dels objectius, els resultats esperats, els costos i els riscos.
4.5. Implementació del projecte 

El marc lògic i el pla d’implementació són els documents bàsics per a implementar el projecte. Són prou curts perquè tothom pugui tenir-ne una còpia. Tots els participants saben exactament què intenten aconseguir, com es mesurarà l’èxit, què s’espera que faci cadascú i quan, i quins riscos s’han de controlar i preveure.
Com ja hem esmentat, l’assoliment de l’objectiu específic i de l’objectiu general queden fora del control del director o l’executor del projecte. La direcció del projecte només té control sobre les activitats, el pressupost i els resultats generats (vegeu la taula 4). Hi ha factors que escapen del seu control, com ara les noves polítiques d’àmbit local o regional i l’entrada en vigor de noves lleis. Tanmateix, la direcció del projecte té la responsabilitat de fer un seguiment d’aquests factors externs que han estat identificats prèviament com a factors de risc, d’informar les autoritats de la UE quan sembla que no es mantindran les hipòtesis relatives a aquests factors externs i de suggerir accions que permetin assolir l’objectiu específic del projecte. 

TAULA 4

	Àrees del marc lògic sota el control de la direcció del projecte

	
	Objectius
	Indicadors
	Fonts de verificació
	Hipòtesis

	Objectiu general
	
	
	
	

	Objectiu específic
	
	
	
	

	Resultats
	
	
	
	

	Activitats
	
	
	
	


4.6. Avaluació ex post
A la fase d’avaluació ex post, els avaluadors sabran quins resultats s’esperaven i on poden trobar la informació pertinent per a verificar si s’han assolit aquests resultats.
C. EL PLA DE TREBALL

El pla de treball no forma part del marc lògic, sinó que n’és un annex. Utilitza la llista d’activitats i resultats necessaris del marc lògic, els separa en tasques i presenta un quadre que indica les dates d’inici i de finalització de cada tasca i activitat (diagrama de Gantt). També assigna la responsabilitat de dur a terme cada activitat a una organització o un individu. La programació d’activitats permet a l’equip de disseny i a la direcció del projecte valorar si el temps assignat per a completar-les és realista. També permet que la direcció del projecte distribueixi i coordini les tasques quan hi participen diversos socis.

D. AVALUACIÓ I APROVACIÓ DEL PROJECTE

A l’etapa de disseny s’ha de preveure una anàlisi d’avaluabilitat i cal que els documents que es presenten incloguin elements que garanteixin aquesta avaluabilitat. Això és important perquè els responsables d’aprovar la proposta s’han d’assegurar que cada nou projecte podrà ser objecte de futurs processos d’avaluació. 

Per a informar-vos sobre criteris d’avaluabilitat, vegeu l’annex 6.

Abans d’enviar la vostra proposta, verifiqueu la llista de control del disseny del projecte.

	En resum: qüestions clau sobre l’EML

1. L’enfocament del marc lògic (EML) pot ajudar a dissenyar el projecte si se segueixen les diferents etapes del procés amb flexibilitat i s’entenen i se n’aborden les limitacions. 

2. L’EML es materialitza mitjançant la matriu del marc lògic, que resumeix la intervenció lògica (amb hipòtesis) i el seguiment i l’avaluació. 

3. Les bones pràctiques per al disseny (i l’adaptació) d’un projecte han d’incloure la participació dels agents implicats, la realització d’una anàlisi detallada de la situació, el desenvolupament d’una estratègia d’intervenció lògica i la identificació dels objectius intermediaris.

4. El disseny o redisseny del projecte és un procés continu que s’estén durant la tota la vida del projecte. 

5. Tant els dissenyadors del projecte com els responsables d’implementar-lo han d’entendre els principis rectors d’un bon disseny, per tal que puguin adaptar l’estratègia i el desenvolupament del projecte als contextos canviants i a les lliçons apreses de la seva implementació. 

6. Es pot utilitzar la matriu del marc lògic per a fer un seguiment dels progressos dels plans de treball anuals i els impactes del projecte. A aquest efecte, cal fer-ne un ús rigorós i prou detallat. 

7. La fase de disseny inicial ha de parar prou atenció al seguiment i l’avaluació, i subratllar a la proposta la manera com es duran a terme.


ANNEXOS

ANNEX 1

CRITERIS I PRINCIPIS BÀSICS PER A OBTENIR FINANÇAMENT DE LA UE

Dimensió europea

La proposta del projecte s’ha d’adequar a les orientacions de les polítiques comunitàries i els seus objectius, és a dir, ha de demostrar un interès europeu. L’objectiu de les línies de finançament de la UE no és subvencionar projectes que aborden problemes locals, sinó que es pretén afrontar problemes comuns a diferents països de la Unió Europea i proposar solucions conjuntes per a resoldre’ls.

La manera més fàcil de realçar aquesta dimensió europea consisteix a dissenyar un projecte en col·laboració amb organitzacions i organismes d’altres estats membres. En fer-ho, l’originalitat de la idea, és a dir, el que constitueix l’especificitat del projecte, apareix immediatament com a transferible a altres comunitats. Una altra manera consisteix a demostrar que els resultats de la vostra proposta són, de fet, transferibles, això és, que les pràctiques i els resultats del projecte seran aplicables, pertinents i útils per a altres comunitats i/o per a altres tipus d’accions similars. Òbviament, és més fàcil de provar l’eficàcia del vostre projecte en l’àmbit europeu si ja a l’etapa inicial hi participen socis d’altres àrees.

La Comissió Europea acostuma a fomentar també projectes que promoguin el debat a l’entorn d’Europa, la ciutadania europea i la societat civil europea. 


Els programes esmenten sovint el “valor afegit europeu”, que pot ser interpretat en els termes de la Resolució del Consell de 19 de desembre de 2002 sobre la implementació del pla de treball relatiu a la cooperació europea en l’àmbit de la cultura: valor afegit europeu i mobilitat de persones i circulació d’obres en el sector de la cultura.
	“Es pot entendre el valor afegit europeu (VAE) com el valor resultant d’una intervenció de la UE que s’afegeix al valor que hauria resultat de la intervenció dels poders públics i/o del sector privat en l’àmbit nacional o regional.”

Per a més informació, consulteu:

http://europa.eu.int/comm/budget/evaluation/pdf/ex_ante_guide_en.pdf 




Dimensió transnacional

Perquè un projecte sigui considerat transnacional, cal establir una relació de cooperació i col·laboració amb socis d’altres estats membres de la UE, el nombre dels quals dependrà de la convocatòria. Se n’acostuma a exigir la implicació de tres estats com a mínim. Els projectes transnacionals han de promoure l’intercanvi d’experiències, metodologies i resultats. La dimensió transnacional pot assolir diferents graus, des del disseny comú de totes les accions del projecte fins a l’establiment d’intercanvis puntuals d’informació o de bones pràctiques en el marc d’una acció concreta (només els projectes finançats per fons estructurals poden obviar aquesta exigència).

La cerca de socis és el primer problema que han d’afrontar moltes de les entitats que volen sol·licitar finançament. Si no coneixeu organitzacions d’altres estats membres que podrien participar en la vostra proposta, hi ha diferents mètodes per a cercar-les.


Us recomanem que visiteu la nostra base de dades “Socis i experts”, on trobareu una llista de possibles socis, i també la nostra base de dades de recerca, que inclou una llista de les diferents oficines regionals representades a Brussel·les. Algunes d’aquestes oficines ofereixen un servei d’informació sobre els programes de la UE i les seves convocatòries de propostes, com també un servei que ajuda a cercar socis d’altres països.

Implicació de països de nova incorporació i/o països candidats

La majoria de programes comunitaris estan oberts a la participació dels països que s’han incorporat recentment a la UE i dels països candidats. La Comissió considera que és una manera efectiva que aquests països es familiaritzin, d’una banda, amb els programes comunitaris i, de l’altra, amb els mètodes de treball de diferents estats membres. En aquest sentit, es dóna prioritat als projectes dirigits per organitzacions d’estats membres de la UE en què participen entitats provinents d’aquests països. Per a més informació, visiteu el web de l’ampliació de la UE. 

Innovació


De les propostes se’n valoren les noves mesures, els nous continguts o els nous mètodes, ja que l’objectiu és trobar noves fórmules per a estimular canvis en el marc de les polítiques comunitàries. Un projecte es considera innovador quan implica: 

· La creació i l’experimentació de nous continguts, instruments, productes i metodologies, que representen un canvi en les estratègies tradicionals aplicades al disseny i el desenvolupament de les accions susceptibles de cofinançament. 

· La transferència del model metodològic i/o organitzatiu d’una àrea d’acció a una altra: a) pel tipus d’institució a la qual s’adreça el projecte; b) pel grup objectiu per al qual es preveu treballar, o c) pel territori en el qual el projecte es posa en pràctica. 


L’autèntica innovació d’un projecte es defineix pel seu caràcter experimental i per la seva consideració de projecte pilot. El desenvolupament d’accions que són especialment originals pot determinar el caràcter innovador d’un projecte. 

Efecte multiplicador


S’acostuma a donar prioritat als projectes que presenten enfocaments, mètodes i resultats transferibles a projectes posteriors. Un projecte ha d’explicar en el seu disseny com durà a terme la difusió dels resultats i com maximitzarà el seu impacte gràcies a les sinergies creades entre les organitzacions participants i altres organitzacions, que poden utilitzar, per exemple, economies d’escala per a incrementar-ne els resultats. Se n’ha de preveure una projecció futura, per tal que les accions i els resultats que generen perdurin més enllà de la durada de l’ajut. En aquest sentit, és important que el projecte prevegi elements que en facilitin la difusió futura en diferents formats, com ara pàgines web, publicacions, CD-ROM, etc.

Un altre efecte multiplicador es dóna quan el projecte implica la formació de professionals, de manera que els resultats immediats seran transferits posteriorment a tercers.

Cofinançament


Un principi general del finançament comunitari és l’exigència que el projecte rebi un percentatge de finançament comunitari i que la resta del finançament sigui aportat per les institucions dels candidats (per autofinançament i/o per altres fonts de natura diversa, ja siguin públiques o privades). Es tracta, en definitiva, d’aplicar la teoria de “compartir esforços”. Cal garantir, doncs, el cofinançament, tenint en compte que la participació de més d’una font de finançament és molt ben valorada.


El nivell de cofinançament pot variar d’un programa comunitari a un altre. En cada convocatòria de propostes, la Comissió estableix el límit màxim d’ajut que aportarà a un projecte, expressat en forma de percentatge del total. Per descomptat, el fet que una proposta requereixi un nivell més baix d’ajut comunitari farà augmentar les possibilitats de rebre’l.

Altres exigències bàsiques 

La Comissió Europea prefereix candidatures que: 

· Siguin rendibles.

· Promoguin partenariats transfronterers.

· Tinguin un objectiu social: desenvolupament de la igualtat d’oportunitats entre homes i dones, ajut a les persones desvalgudes i lluita contra la discriminació.

· Estiguin presentades per una institució o una organització competent i reconeguda.

Els projectes han d’incloure sovint una o més de les activitats següents, depenent de la convocatòria de propostes:

· Intercanvi d’experiències.

· Conferències, seminaris, reunions, visites d’estudi o cursets. Aquestes activitats s’han d’organitzar al voltant d’un tema i implicar participants de diverses comunitats de diferents estats membres de la UE, actives en l’àmbit d’activitat corresponent. 

· Accions de posada en xarxa.

· Creació de xarxes per a permetre el contacte freqüent entre persones de diverses comunitats, actives en àrees específiques o que tinguin interès per a temes concrets. Aquestes xarxes poden ser virtuals. 

· Desenvolupament de solucions comunes.

· Transferència de coneixement expert o de bones pràctiques a la comunitat implicada. Aquest procés pot ser promogut inicialment per les comunitats que desitgen difondre els coneixements que han adquirit o per les comunitats que volen aprofitar els coneixements adquirits per altres comunitats o organismes especialitzats. L’expert o experts implicats haurien de prendre part, com a mínim, en la fase d’anàlisi i de desenvolupament del projecte, i també a l’hora d’avaluar-lo. 

Fonts: 

Patronat Català pro Europa: http://www.infoeuropa.org/catala/Ajuts_ue/index.htm (informació disponible només en català)

Oficina Europea de les Llengües menys Utilitzades: http://ww2.eblul.org:8080/eblul/Public/calls_for_proposals (informació disponible en anglès i francès)

El lloc web dels ajuts i els préstecs de la UE: http://europa.eu.int/grants/info/about_en.htm (informació disponible en anglès, francès i alemany)

Pressupost de la CE: EX ANTE EVALUATION: A Practical Guide for Preparing Proposals for Expenditure Programmes (2001) 
ANNEX 2

Principis de l’enfocament del marc lògic

1. Lògica vertical

En la matriu del marc lògic (vegeu la figura següent), la lògica vertical postula que, si fem unes aportacions determinades, obtindrem uns resultats o productes determinats: per tant, cal que hi hagi una relació suficient entre les aportacions i els productes, en la mesura que les hipòtesis es compleixen. En el nivell següent de lògica vertical del marc, tornem a establir una inferència causal. Si el projecte genera aquests resultats (o productes), i es compleixen les hipòtesis, s’aconseguirà l’objectiu específic (una hipòtesi), és a dir, els resultats són condicions necessàries i suficients. Continuant el raonament fins al final, si s’aconsegueix l’objectiu específic i es verifiquen les hipòtesis d’aquest nivell, haurem contribuït significativament a assolir l’objectiu general (és a dir, l’objectiu específic és necessari però no suficient). 

2. Lògica horitzontal

En termes pràctics, la dimensió horitzontal és una descripció de com els avaluadors i els directors del projecte mesuren l’assoliment dels resultats esperats a cada nivell d’objectius. Els indicadors (segona columna de l’EML; vegeu més avall) estan predeterminats: són mesures quantitatives i qualitatives que indiquen l’estat de les aportacions i dels resultats o productes, la consecució de l’objectiu específic (impacte del projecte) o la mesura de la seva contribució a l’assoliment de l’objectiu general. La tercera columna (fonts de verificació) explica com es mesuraran, i especifica les fonts d’informació i els mètodes que s’utilitzaran. La quarta columna (hipòtesis; vegeu més avall) descriu les hipòtesis o els riscos que s’han de complir per a assegurar la realització de les activitats o la generació de productes de cada nivell, i passar al nivell següent en la jerarquia d’objectius.

3. Indicadors

Els indicadors permeten avaluar les dades recopilades i, per tant, cal que s’especifiquin amb cura i precisió. El marc lògic ha d’incloure indicadors de tots els objectius importants, però, a la vegada, els indicadors s’han d’escollir curosament per a assegurar-ne la “mesurabilitat”. En definir els indicadors, cal tenir en compte la quantitat, la qualitat i els terminis necessaris per a aconseguir el nivell d’objectius següent.

Aquests indicadors són molt importants perquè ofereixen una resposta operativa a les qüestions tractades pel projecte. A més a més, són un punt de referència per a la recopilació de dades en l’etapa de preparació i un mapa que guia el seguiment i l’avaluació posterior del projecte. 

4. Hipòtesis

Perquè les relacions “verticals” funcionin, els directors del projecte disposen de la verificació o la confirmació de les hipòtesis crítiques indicades a la matriu del marc lògic, a la columna de la dreta corresponent a cada nivell. Aquestes hipòtesis són els factors crítics que queden fora del control dels directors del projecte o de l’organització que l’executa, però que n’influencien la implementació i les possibilitats d’èxit.

Font: http://www.iadb.org/ove/ENGBOOK/EVAII.HTM 

ANNEX 3

ANÀLISI DELS AGENTS IMPLICATS

1. Preparació d’una “taula d’agents implicats”
Aquesta taula permet identificar tots els possibles grups d’agents implicats —principals i secundaris—, proporciona una llista dels seus interessos relacionats amb el problema central que s’analitza i exposa breument l’impacte del projecte sobre cadascun d’aquests interessos. També indica la prioritat relativa assignada a cada agent. Les principals categories de l’anàlisi d’agents implicats són les següents:
A) Grup 
B) Interessos
C) Problemes percebuts
D) Recursos
E) Interès en el projecte
F) Possibles conflictes 

Llista de control

· S’han identificat tots els agents implicats, tant principals com secundaris? 

· S’han identificat tots els possibles partidaris i adversaris del projecte?

· És previsible que sorgeixin nous grups d’agents implicats com a resultat del projecte?

· Què esperen els agents implicats del projecte?

· Quins altres interessos de cada agent implicat poden entrar en conflicte amb el projecte?

· Quina opinió té cada agent implicat dels altres inclosos a la llista? 

2. Avaluació de la importància de cada agent implicat per a l’èxit del projecte i del seu poder o la influència relatius 
Classifiqueu els agents implicats en diferents grups d’acord amb la importància i la influència que tenen. Per a valorar-ne la importància per a l’èxit del projecte, pregunteu-vos a quins agents dóna prioritat el projecte pel que fa a la satisfacció de les demandes, les necessitats, els interessos, etc. 

 
3. Identifiqueu els riscos i les hipòtesis que afectaran el disseny i l’èxit del projecte
· Quin ha de ser el paper o la resposta dels agents implicats clau perquè el projecte tingui èxit?

· Cal preveure respostes negatives? En aquest cas, quin impacte tindran?

· Quines activitats es poden incloure que satisfacin els agents implicats, afavoreixin el seu suport i refredin la resistència a l’estratègia, amb la qual cosa augmentarà la probabilitat que les hipòtesis es compleixin? 


Una vegada que s’hagin tingut en compte els riscos i les hipòtesis, l’anàlisi dels agents implicats pot ajudar a reformular la primera columna del marc lògic relativa a la jerarquia d’objectius. En particular, pot ser que calgui revisar els resultats i les activitats a partir de l’anàlisi més àmplia i acurada dels riscos.

Font: http://www.odii.com/sec7.htm 

ANNEX 4

ERRADES FREQÜENTS QUE CAL EVITAR QUAN ES FORMULA LA JERARQUIA D’OBJECTIUS 

· No definiu un objectiu general o un objectiu específic massa ambiciosos, tenint en compte el context social, cultural, econòmic o polític i els recursos disponibles. 

· No passeu per alt activitats i resultats clau necessaris per a aconseguir objectius de nivell superior (resultats, objectiu específic o objectiu general). 

· Sigueu lògics a l’hora de valorar per què algunes activitats són necessàries per a generar un resultat determinat o alguns resultats per a aconseguir un objectiu específic determinat. 

· No formuleu objectius massa vagues per a saber què s’aconseguirà o com cal materialitzar algunes idees. 

· No inclogueu principis com ara “participació d’agents implicats” o “dimensió europea” com a objectius específics o resultats independents; integreu-los a les activitats del projecte. 

· No confongueu els diferents nivells de la jerarquia d’objectius.

ASSEGUREU-VOS QUE ELS VOSTRES OBJECTIUS SÓN “SMART” (OBJECTIUS INTEL·LIGENTS)
L’objectiu general, l’objectiu específic, els resultats i les activitats han de ser SMART:

· Específics (“specifics”)

· Mesurables (“measurables”)

· Realitzables (“achievable”)

· Pertinents (per a l’objectiu específic i l’objectiu general del projecte; “relevant”)

· Definits en el temps (“time-framed”)

Però tampoc massa SMART! 

· El desenvolupament del que és realitzable pot requerir el concurs de l’experiència. 

· Les bones idees necessiten temps per a desenvolupar-se.

· No tot el que val la pena de fer és fàcil de mesurar. 

CRITERIS PER A ESCOLLIR INDICADORS

Els indicadors han de ser pertinents, fàcils, creïbles, acceptats, sòlids i rendibles:

· Pertinents: hi ha d’haver un vincle clar entre l’indicador i l’objectiu.

· Fàcils: la recopilació de dades ha de tenir un cost baix i ha de permetre’n un fàcil seguiment.

· Creïbles: han de ser inequívocs, fàcils d’interpretar i creïbles per aquells a qui s’adrecen.

· Acceptats: s’han d’haver discutit i acordat entre tots els membres de l’equip implicat en el projecte.

· Sòlids: han de resistir qualsevol tipus de manipulació per part dels responsables.

· Rendibles: els beneficis del seguiment i de la credibilitat de l’informe han de ser superiors al cost de recopilació de dades.

Font: http://www.ifad.org/evaluation/guide/3/3.htm#3_4; 

http://europa.eu.int/comm/budget/evaluation/pdf/ex_ante_guide_en.pdf 

ANNEX 5

FORMULARI ESTÀNDARD D’UN PLA DE TREBALL DE LA UE

	Projecte: 
	
	
	
	
	

	Etapa de la vida del projecte 
	Resultats:
En finalitzar aquesta etapa haurem aconseguit / produït
	Activitats que permetran generar aquests resultats


	Activitat que ha de començar i acabar a les dates indicades

Inici
 Finalització
	Socis / persones implicades
	Temps d’implicació

(persona/dies o persona/mesos)

	1
	
	
	
	
	
	

	2
	
	
	
	
	
	

	3
	
	
	
	
	
	

	4
	
	
	
	
	 
	

	5
	
	
	
	
	 
	

	6
	
	
	
	
	
	

	7
	
	
	
	
	
	

	8
	
	
	
	
	
	

	9
	
	
	
	
	
	

	10
	
	
	
	
	
	


Font: http://www.europa.eu.int/grants 
ANNEX 6

Criteris d’avaluabilitat

S’ha redactat la proposta de manera que sigui fàcil d’avaluar el projecte mentre s’implementa i quan finalitza? La taula següent permetrà al redactor de la proposta localitzar, dins del text de la proposta, on s’han respectat els quinze requisits següents: 
	Requisits d’avaluabilitat
	Paràgraf núm.

	Objectius

	S’ha identificat i analitzat el problema o la necessitat que el projecte intenta resoldre o satisfer.
	

	S’han identificat les persones o institucions afectades per aquest problema o necessitat.
	

	S’han identificat i jerarquitzat les causes del problema o la necessitat. 
	

	S’han definit coherentment els objectius esperats.
	

	S’han tingut en compte les lliçons apreses de projectes i/o avaluacions anteriors.
	

	Indicadors

	S’han descrit les condicions (polítiques, institucionals, econòmiques, socials, culturals, etc.) necessàries per a implementar el projecte.
	

	S’han inclòs dades de referència sobre les condicions necessàries per a implementar el projecte. 
	

	Si no s’han especificat dades de referència, el disseny del projecte preveu la recopilació de dades.
	

	S’han proporcionat elements comparatius, objectius en xifres o altres elements útils per a fer un seguiment dels progressos i determinar si s’han assolit els objectius. 
	

	Resultats

	S’han identificat i descrit els serveis, els materials, la formació, etc., que el projecte generarà.
	

	S’ha descrit com i quan els beneficiaris del projecte faran servir els resultats o productes que generi.
	

	S’han identificat els beneficis que es derivaran de la utilització dels resultats o productes generats pel projecte.
	

	Hipòtesis

	S’han identificat els individus, els grups, les institucions i les organitzacions que podrien afectar positivament o negativament la implementació del projecte.
	

	S’han identificat els esdeveniments o els elements que queden fora del control directe de la direcció del projecte i que podrien afectar la viabilitat, els resultats i els objectius del projecte. 
	

	S’ha previst la revisió de les anàlisis financeres i de viabilitat econòmica si es produeixen endarreriments d’implementació que afectin negativament els indicadors d’èxit.
	


 
Font: http://www.iadb.org/ove/ENGBOOK/EVAII.HTM 

ANNEX 7

LLISTA DE CONTROL DEL DISSENY DEL PROJECTE

1. L’objectiu general està formulat amb claredat. 

2. Els indicadors de l’objectiu general són verificables en termes de quantitat, qualitat i temps. 
3. El projecte té un objectiu específic. 

4. L’objectiu específic està formulat amb claredat. 

5. Els indicadors de l’objectiu específic no són un resum dels resultats, sinó una mesura de la consecució de l’objectiu específic. 

6. Els indicadors de l’objectiu específic mesuren què és important. 

7. Els indicadors de l’objectiu específic inclouen mesures quantitatives, qualitatives i de temps. 

8. Els indicadors de l’objectiu específic mesuren els resultats esperats en finalitzar la implementació del projecte. 

9. Els resultats del projecte estan formulats amb claredat. 
10. Els resultats es presenten en forma de treball realitzat/productes generats. 
11. Tots els resultats són necessaris per a aconseguir l’objectiu específic. 
12. Els resultats inclouen tots els elements dels quals és responsable la direcció del projecte.
13. Els indicadors dels resultats són verificables en termes de quantitat, qualitat i temps. 
14. Les activitats inclouen totes les accions necessàries per a generar cada resultat. 
15. Les activitats identifiquen totes les accions necessàries per a obtenir informació sobre els indicadors.
16. Les activitats són les tasques els costos de les quals es destinen a generar els resultats.
17. La relació entre les activitats i el pressupost és realista. 
18. La relació entre l’objectiu específic i l’objectiu general és lògica i no omet cap pas important. 

19. La relació entre els resultats i l’objectiu específic és realista. 
20. La lògica vertical entre les activitats, els resultats, l’objectiu específic i l’objectiu general és globalment realista. 

21. La suma de l’objectiu específic i les hipòtesis que li corresponen descriu les condicions necessàries, però no suficients, per a aconseguir l’objectiu general. 

22. La suma dels resultats i les hipòtesis que li corresponen descriu les condicions necessàries i suficients per a aconseguir l’objectiu específic. 

23. Les hipòtesis corresponents a les activitats no inclouen cap tasca que s’hagi de dur a terme abans que comencin les altres activitats. Les condicions precedents s’indiquen per separat.
24. La columna de les fonts de verificació permet identificar on es pot trobar la informació per a verificar cada indicador. 
25. El marc lògic determina la informació necessària per avaluar el projecte (per exemple, en finalitzar el projecte, ex post). 

Font: http://www.iadb.org/cont/evo/engbook/anexi.htm
�. Aquestes organitzacions s’ocupen de projectes de desenvolupament i, per tant, queden fora del nostre àmbit. No obstant això, hem intentat adaptar-ne la metodologia i les principals directrius a les propostes de projectes que cerquen finançament de la UE en l’àmbit de la promoció de les llengües i la diversitat cultural. Recomanem visitar les pàgines web següents: 


International Fund for Agricultural Development, A Guide for Monitoring and Evaluation: � HYPERLINK "http://www.ifad.org/evaluation/guide/index.htm" �http://www.ifad.org/evaluation/guide/index.htm�. (Es pot consultar en anglès i espanyol i parcialment en francès.) 


Inter-American Development Bank, Office of Evaluation and Oversight Evaluation- A Management Tool for Improving Project Performance (a logical framework), març del 1997: � HYPERLINK "http://www.iadb.org/cont/evo/engbook/anexi.htm" �http://www.iadb.org/cont/evo/engbook/anexi.htm�; � HYPERLINK "http://www.odii.com/sec7.htm" �http://www.odii.com/sec7.htm�. (Es pot consultar parcialment en anglès i espanyol.)








